گونئی آمریکا اؤلکه‌سی آرژانتین مندوزا شهرین‌ده، تخمیناً ۵ مین ۷۰۰ ایل اول یاشادیغی دوشونوله‌ن بیر کؤرپه‌یه عاید قالیقلارا راست گلیندی.
یئرلی مطبوعات‌دا یئر آلان خبرلره گؤره، اولوسال کویو اونیورسیته‌سی طبیعی بیلیملر فاکولته‌سی اینسان پالئو اکولوژی‌سی لابراتورونا باغلی ایشله‌یه‌ن بیر قروپ آرکئولوگ، ۲۰۱۵ده اورتایا چیخاریلان اوشاق فسیلی ندنی ایله "نینو دو لاس کوئواس" (ماغارالارین اوشاغی) اولاراق آدلان‌دیریلان بؤلگه‌ده، ۵ مین ۷۰۰ ایل اول یاشادیغی دوشونوله‌ن بیر اوغلان اوشاغی قالیقلاری تاپدی.
آرکئولوژی قروپو سوروملولارین‌دان آلیاندرا گاسکو، یئنی تاپینتیلارا ۳ ایل اولکی اوشاق قالیقلارینین ۱،۵ مترلیگین‌ده راست گلیندیگینی قید ائد‌رک،
"عینی یئرده باشقا بیر اوشاغین داها باسدیریلمیش اولماسی حقیقتا تعجب‌ وئریجی" ایفاده‌سینی ایشلتدی.
چالیشمالارین مقصدینین یئنی بیر قالیق تاپماق اولمادیغینی قید ائد‌ن گاسکو، بو معلوماتلاری بؤلوشدو:
"اسکی قازینتینین ایستریل طبقه سویه‌سینی آراییردیق چونکو ۲۰۱۵ده ایلک اوشاغی تاپدیغیمیز درین‌لییه قدر ائندیک. قارشیمیزا اؤزل بیر شئی چیخدی؛ قیرمیزی گیله بنزه‌یه‌ن، کربن‌لو چؤکه‌لتییه/رسوبا صاحب بیر دایره. بیر فیرچا کمگی ایله ۱-۲ سانتیمتر‌لیک بیر پارچا چیخارابیلدیک. بونون بیر چنه قالیغی اولدوغونو آنلایان‌دا، بیر اوشاق قالیغی تاپدیغیمیزی فرق ائتدیک. سونرا دا خوان کورنلیو مویانو طبیعی و آنتروپولوژیک علملر موزه‌سین‌دن قازینتییا داوام ائده بیلمک اوچون لازیم اولان ایجازه‌لری ایستدیک".
متخصصلر، یئنی تاپیلان قالیقلارین اولکیلرله عینی دؤوره عاید اولدوغو اوزرین‌ده دورور.
آراشدیرما پروژه‌سی و اولوسال کویو اونیورسیته‌سی طبیعی بیلیملر فاکولته‌سی اینسان پالئو اکولوژی‌سی لابراتورو یؤنتیجیسی آنتروپولوق وکتور دوران دا ۲۰۱۵ده‌کی تاپینتیلارین آراشدیرما ساحه‌سین‌ده بؤیوک بیر تأثیر بوراخدیغینی قید ائد‌رک، ایلک تاپیلان اوشاق قالیقلاری اوزرین‌ده آپاریلان تحلیللره گؤره، بونلارین تاریخینین ۵ مین ۷۵۰ ایل اوله گئدیب چیخدیغینین آشکار ائدیلدیگینی بیلدیردی.
